ORDE do 6 de xuño de 2011 pola que se establecen as bases reguladoras e se procede á convocatoria de axudas económicas para a realización de formación práctica en empresas, destinada a alumnos/as de ciclos formativos de grao medio e superior de formación profesional específica dos centros dependentes da Consellería do Mar, que se tramita como gasto financiable para levar a cabo unha actividade elixible dentro do marco do Programa operativo Fondo Social Europeo Galicia 2007-2013.
Consellería do Mar — III. Outras disposicións — 17/06/2011

O Real decreto 4189/1982, do 29 de decembro, ao abeiro das normas constitucionais, estatutarias e legais correspondentes, traspasa á Comunidade Autónoma de Galicia funcións e servizos da Administración do Estado en materia de ensinanzas profesionais náutico-pesqueiras.
O Decreto 312/2009, do 28 de maio, polo que se establece a estrutura orgánica da Consellería do Mar atribúe á Dirección Xeral de Desenvolvemento Pesqueiro a ordenación, dirección e coordinación das atribucións que ten asumidas a consellería en materia de ensino náutico-pesqueiro.
O Real decreto 1538/2006, do 15 de decembro, polo que se establece a ordenación xeral da formación profesional do sistema educativo, no seu artigo 11, indica que todos os ciclos formativos de formación profesional específica incluirán un módulo de formación en centros de traballo.
De acordo co anterior, a Consellería do Mar, a través da Dirección Xeral de Desenvolvemento Pesqueiro, é consciente de que as prácticas en empresas do sector pesqueiro, ademais do seu carácter obrigatorio como módulo de formación en centros de traballo para os ciclos formativos de formación profesional específica, teñen un enorme interese polo seu valor didáctico e pedagóxico por achegar ao alumnado a unha situación real no contorno produtivo similar ao que vai atopar na súa nova vida profesional.
Polo exposto, a Consellería do Mar, facendo uso das competencias que lle confire o artigo 34.6 da Lei 1/1983, do 22 de febreiro, de normas reguladoras da Xunta e da súa Presidencia,
Artigo 1. Obxecto.
O obxecto desta orde é a convocatoria de axudas económicas para os alumnos/as que realicen a formación práctica en centros de traballo en réxime de concorrencia non competitiva, destinadas ao alumnado matriculado no derradeiro curso de ciclos formativos de grao medio e superior de formación profesional impartidos en centros dependentes da Consellería do Mar.
Artigo 2. Financiamento.
2.1. As axudas concederanse con cargo á aplicación orzamentaria 14.04.422K.480.0, por un importe total máximo de 45.200 euros, dos orzamentos da Comunidade Autónoma para 2011.
Este importe repartirase na súa totalidade e proporcionalmente, segundo o baremo e requisitos desenvolvidos nesta orde, entre o número total de solicitudes admitidas e con dereito a elas.
2.2. As axudas reguladas nesta orde tramítanse como gasto financiable para levar a cabo unha activade elixible nun 80% polo Fondo Social Europeo, no marco do Programa operativo FSE Galicia 2007-2013, eixe 3, tema prioritario 72.
Artigo 3. Beneficiarios.
Poderán ser beneficiarios das axudas previstas nesta orde os alumnos que estean matriculados/as nas ensinanzas de formación profesional específica en centros da Consellería do Mar e teñan aprobados todos os módulos profesionais do ciclo formativo.
Artigo 4. Solicitudes.
O alumnado que reúna os requisitos para participar nesta convocatoria presentará a seguinte documentación:
1. Solicitude normalizada segundo o anexo desta orde.
2. Certificación expedida pola entidade bancaria, en que consten os datos da entidade e o código da conta en que o beneficiario desexa se lle faga efectivo o pagamento. Nesta conta o beneficiario deberá figurar como titular.
3. Certificado de empadroamento ou residencia habitual expedido polo concello e referido ao ano de realización do curso (2010/2011), no caso de non autorizar a consulta dos datos de residencia no sistema de verificación de datos de residencia do Ministerio de Presidencia, Decreto 255/2008, do 23 de outubro (DOG do 13 de novembro de 2008).
Cando o alumno/a teña presentado no centro, e para este curso, algún dos documentos requiridos para a formalización da solicitude, queda exento de repetilo.
Artigo 5. Prazos e lugar de presentación de solicitudes.
Os/as alumnos/as que reúnan os requisitos exixidos para participar destas axudas poderán presentar a correspondente solicitude no centro onde estean matriculados ou nas xefaturas territoriais da Consellería do Mar da Xunta de Galicia, ou por calquera das formas establecidas no artigo 38.4 da Lei 30/1992, de réxime xurídico das administracións públicas e do procedemento administrativo común, segundo o modelo que figura no anexo e nos prazos seguintes:
a) Para os/as alumnos/as do ciclo medio de acuicultura e ciclo medio de mergullo: nun prazo de 30 días naturais a partir do 1 de setembro de 2011.
b) Para os/as alumnos/as dos ciclos medios e superiores de ponte, máquinas e de produción acuícola: nun prazo de 30 días naturais a partir do día seguinte ao da publicación desta orde no DOG.
c) Para os/as alumnos/as procedentes de promocións anteriores ao curso 2010/2011, unha vez superados os módulos que teñan pendentes, no caso de que xa remataran no período deste curso académico ou estean realizando a súa formación práctica en empresas: nun prazo de 30 días naturais a partir do día seguinte ao da publicación desta orde no DOG.
Artigo 6. Criterios de adxudicación das axudas.
Os criterios que determinan a contía das axudas son:
6.1. A contía solicitada por día estará en función da distancia que exista entre a empresa e o domicilio do alumno/a, segundo o baremo seguinte:
– Ata 6,0 km.
– De 6,0 a 15,9 km.
– De 16,0 a 30,9 km.
– De 31,0 a 50 km.
– Máis de 50 km (con retorno no día).
– Máis de 50 km (sen retorno no día).
Os importes dos tramos anteriores calcularanse en función do número de solicitudes presentadas e con dereito a axuda, e gardará relación de proporcionalidade de menor a maior, en función directamente proporcional á distancia. En calquera caso, estas axudas non poderán superar a cantidade de oitocentos euros (800 €).
6.2. O número máximo de xornadas para os/as alumnos/as dos ciclos formativos, serán as suficientes para completar as horas que fixa o módulo de formación nos centros de traballo.
6.3. Os/as alumnos/as dos ciclos medio e superior de ponte realizarán a totalidade da FCT embarcados/as e os do ciclo medio e superior de máquinas realizarán, polo menos, un 50% en barcos de pesca ou mercantes. Estas porcentaxes poderán ser modificadas coa autorización expresa da Dirección Xeral de Desenvolvemento Pesqueiro, cando circunstancias persoais ou familiares así o aconsellen e sempre cun informe previo do titor do ciclo.
6.4. Dadas as características singulares da formación en centros de traballo (en diante, FCT) marítimo-pesqueira, na elaboración do proxecto económico previo para concesión da axuda e que será elaborado polas secretarías dos centros docentes, os/as alumnos/as con praza nos centros residenciais de Vigo e Ferrol poderán seguir usando a residencia e o comedor durante o período de FCT se as condicións do centro de traballo ou de embarque e desembarque, a xuízo do titor, así o aconsellan con suxeición aos seguintes criterios:
a) Aos/ás alumnos/as que fagan períodos de prácticas en terra seranlles de aplicación automática os criterios recollidos no artigo 6.1 desta orde.
b) Nos períodos de embarque percibirán unha contía de 6 euros por día.
6.5. Os/as alumnos/as dos ciclos medio e superior de ponte realizarán a totalidade da FCT embarcados/as e os do ciclo medio e superior de máquinas realizarán polo menos un 50% en barcos de pesca ou mercantes.
Cando a empresa colaboradora da FCT realice embarques ou desembarques fóra da Comunidade Autónoma de Galicia, o alumno/a percibirá unha axuda complementaria máxima total de 50 euros polos gastos da viaxe. No caso de ter dereito a esta axuda complementaria polo embarque, excluirá a percepción desta polo desembarque, e viceversa.
6.6. Cando os/as alumnos/as realicen parte da FCT nun país estranxeiro e subvencionada por unha entidade pública poderán completar as horas de formación práctica en empresas da Comunidade Autónoma de Galicia con cargo ás axudas establecidas nesta orde.
6.7. O alumnado estará acollido á mutualidade do seguro escolar e á póliza de seguro de accidentes de traballo e responsabilidade civil que para tal fin ten establecida a Consellería de Educación e Ordenación Universitaria.
Artigo 7. Comisión de selección e seguimento das axudas.
7.1. Para o estudo das solicitudes presentadas e selección dos bolseiros, constituirase en cada centro unha comisión coa seguinte composición:
Presidente: o/a xefe/a territorial correspondente, ou persoa en quen delegue.
Secretario: o/a secretario/a do centro.
Vogais:
– O xefe/a do Servizo de Ensino e Titulacións Náutico-Pesqueiras, ou persoa en quen delegue.
– O/a director/a do centro.
– O/a xefe/a de estudos do centro.
7.2. Das reunións celebradas pola comisión á que se refire o punto anterior levantarase acta que será remitida á Dirección Xeral de Desenvolvemento Pesqueiro.
Artigo 8. Procedemento de adxudicación.
8.1. Rematado o prazo de presentación de solicitudes, as secretarías dos centros disporán dun prazo de 15 días para confeccionar o expediente económico do gasto e remitilo ao Servizo de Ensino e Titulacións Náutico-Pesqueiras.
Unha vez recibidos no servizo os expedientes económicos de todos os centros e comprobado o orzamento asignado ás axudas, a Dirección Xeral de Desenvolvemento Pesqueiro poderá establecer as contías provisionais co fin de axustar os expedientes económicos ao crédito dispoñible, facendo unha repartición proporcional e equitativa entre os beneficiarios previstos nesta orde, segundo o número de horas que fixan os diferentes módulos de formación nos centros de traballo.
8.2. A Comisión de Selección e Seguimento (en diante a comisión), rematado o prazo de presentación de solicitudes, reunirase e comprobará que todas as solicitudes reúnen os requisitos establecidos nesta orde para elaborar a lista provisional, na cal figurará a relación de beneficiarios, xunto co importe asignado, que reúnen as condicións exixidas, e de excluídos, con expresa mención motivada da causa da súa denegación.
8.3. Publicada a relación provisional de beneficiarios no taboleiro de anuncios do centro, e das delegacións territoriais do seu ámbito, os/as solicitantes terán un prazo de 10 días hábiles para presentar as alegacións que consideren oportunas.
8.4. Transcorrido o dito prazo, a comisión reunirase de novo para resolver as alegacións presentadas, de ser o caso, e elaborar a proposta de resolución definitiva, que será remitida á Dirección Xeral de Desenvolvemento Pesqueiro.
Artigo 9. Resolución.
9.1. A directora xeral, por proposta da comisión, resolverá por delegación expresa da conselleira do Mar, a lista definitiva de adxudicatarios/as. Estas listas publicaranse no taboleiro de anuncios dos centros docentes respectivos, e nas xefaturas territoriais da Consellería do Mar correspondentes ao ámbito de cada centro, e darase aos interesados un prazo de 10 días para que acepten a axuda, transcorrido o cal sen producirse manifestación expresa, considerarase tacitamente aceptada, segundo dispón o artigo 21.5 da Lei de subvencións de Galicia.
9.2. As propostas que resulten seleccionadas pasarán a formar parte da lista pública de beneficiarios prevista nos artigos 6 e 7.2 d) do Regulamento (CE) n.º 1828/2006, do 8 de decembro de 2006, da Comisión.
Artigo 10. Pagamento das axudas.
10.1. O pagamento das axudas farase dunha soa vez, polo importe concedido, a través da conta bancaria aberta a nome do beneficiario, logo da certificación do centro de que os/as alumnos/as iniciaron as xornadas prácticas na empresa.
10.2. Xunto coa mencionada certificación deberase xuntar unha declaración de cada un/unha dos/as beneficiarios/as en que manifeste que non percibiu nin está pendente de percibir outra subvención ou axuda para a mesma finalidade procedente de calquera outra Administración ou ente público.
Artigo 11. Duración do procedemento.
O prazo máximo para ditar a resolución da concesión das axudas será de 6 meses contados desde a publicación desta orde no DOG. De non mediar resolución expresa no dito prazo, as solicitudes deberán entenderse desestimadas.
Artigo 12. Concorrencia con outras axudas.
12.1. Estas axudas son incompatibles coas de residencia por razón de estudos agás o establecido no artigo 6.3 desta orde.
12.2. O desfrute dalgunha das axudas reguladas nesta orde é incompatible co desfrute de calquera outra subvención ou axuda para a mesma finalidade e dentro do mesmo período temporal, procedente de calquera outra Administración ou ente público.
Artigo 13. Obrigas dos beneficiarios.
13.1. O/a beneficiario/a está obrigado/a ao reintegro total ou parcial da axuda no suposto de incumprimento das condicións establecidas para a súa concesión e deberá presentar ao final das súas prácticas no centro de estudos correspondente un certificado expedido polo/s centro/s de traballo onde realizou a súa formación práctica, conforme realizou estas, especificando as datas e as horas realizadas.
No caso de que algún alumno/a non realizase a formación práctica nas condicións exixidas, o/a director/a do centro comunicarallo á Dirección Xeral de Desenvolvemento Pesqueiro, para que o interesado inicie os trámites de reintegro total ou parcial da axuda.
13.2. Como beneficiario dunha axuda, que se tramita como gasto financiable para levar a cabo unha actividade elixible dentro do marco do Programa operativo Fondo Social Europeo Galicia 2007-2013, deberá cumprir as obrigas de información e publicidade comunitaria establecidas nos artigos 8 e 9 do Regulamento (CE) n.º 1828/2006, do 8 de decembro, da Comisión, e no artigo 1, números 1) e 2) do Regulamento (CE) n.º 846/2009, do 1 de setembro, da Comisión.
13.3. Ademais, está obrigado/a a facilitar toda a información que lle sexa requirida polo órgano xestor, pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
13.4. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
13.5. A falsidade dos datos ou falsificación de documentos que se presenten, calquera que sexa o momento en que se demostre a inexactitude, terá como consecuencia a perda de todos os dereitos dos/as solicitantes que incorran nesta situación e, polo tanto, deberán proceder á devolución total da cantidade percibida, ademais das responsabilidades que procedan, logo da apertura do correspondente expediente.
13.6. Procederá o reintegro da axuda nos supostos sinalados no título II da Lei 9/2007, do 13 de xuño, de subvencións de Galicia.
Artigo 14. Consentimentos e autorizacións.
1. A presentación da solicitude implica o coñecemento e a aceptación destas bases reguladoras e da orde de convocatoria e, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións, convenios e de sancións da Xunta de Galicia, a persoa solicitante consentirá expresamente a inclusión e publicidade dos datos relevantes referidos á bolsa concedida, así como ás sancións impostas, nos devanditos rexistros, feito que terá lugar agás nos supostos legalmente establecidos.
2. A concesión desta axuda supón a súa aceptación a ser incluído na lista pública de beneficiarios prevista nos artigos 6 e 7.2 d) do Regulamento (CE) n.º 1828/2006, do 8 de decembro, da Comisión.
3. De conformidade co artigo 13.4 da Lei 4/2006, do 30 de xuño, de transparencia e de boas prácticas na Administración pública galega, a Consellería do Mar publicará na súa páxina web oficial a relación dos/as beneficiarios/as e o importe das bolsas concedidas, polo que a presentación da solicitude leva implícita a autorización para o tratamento necesario dos datos dos/as beneficiarios/as e da súa publicación na citada páxina.
Artigo 15. Réxime de reclamacións e recursos.
1. As resolucións, expresas ou presuntas, que recaian ao abeiro desta orde porán fin á vía administrativa e contra elas poderase interpoñer recurso potestativo de reposición perante a conselleira do Mar no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo os casos.
2. Así mesmo, tamén se poderá interpoñer directamente recurso contencioso-administrativo perante os órganos desta xurisdición no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto. Todo iso sen prexuízo de que os interesados poidan exercer calquera outro que consideren procedente.
Disposición adicional primeira.
A Consellería do Mar publicará no Diario Oficial de Galicia as subvencións concedidas con suxeición a esta orde, indicando o programa e o crédito orzamentario a que se imputan, cantidade concedida e finalidade da subvención.
Disposición adicional segunda.
En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento e nos preceptos básicos da Lei 38/2003, do 17 de novembro, xeral de subvencións e os do seu regulamento de execución.
Por ser unha actividade financiable e elixible dentro do marco do Programa operativo Fondo Social Europeo Galicia 2007-2013, está suxeito ao Regulamento (CE) n.º 846/2009, da Comisión, do 1 de setembro de 2009, que modifica o Regulamento (CE) n.º 1828/2006, polo que se fixan normas de desenvolvemento para o Regulamento (CE) n.º 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e o Regulamento (CE) n.º 1080/2006 do Parlamento Europeo e do Consello, relativo ao Fondo Europeo de Desenvolvemento Rexional (DOUE 23.9.2009, L 250).
Disposición derradeira primeira.
Facúltase á Dirección Xeral de Desenvolvemento Pesqueiro para dictar, no ámbito das súas competencias, as resolucións necesarias para o mellor cumprimento desta orde.
Disposición derradeira segunda.
Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 6 de xuño de 2011.